/* COM/2011/0391 galīgā redakcija */ KOMISIJAS ZIŅOJUMS EIROPAS PARLAMENTAM UN PADOMEI PROGRESA ZIŅOJUMS PAR OTRĀS PAAUDZES ŠENGENAS INFORMĀCIJAS SISTĒMAS (SIS II) IZSTRĀDI 2010. gada jūlijs - 2010. gada decembris





SATURS 1. Ievads 2 2. Projekta statuss 2 2.1. Pārskats par projekta attīstību pārskata periodā 2 2.2. Līgumiskais satvars projekta pabeigšanai 3 2.3. Sagatavošanās alternatīvam tehniskajam risinājumam 4 2.4. Sagatavošanās migrēšanai 5 2.5. SIS II tīkls 6 2.6. Darbības pārvaldība 6 2.7. Drošība 6 3. Pārvaldība 7 3.1. Finansiālās sekas 7 3.2. Projekta vadība 8 3.2.1. Vispārējā programmu vadības valde (VPVV) 8 3.2.2. SISVIS komiteja (SIS II) 8 3.2.3. Plānošana un koordinācija valstu līmenī 9 3.2.4. Padome 9 3.2.5. Eiropas Parlaments 9 4. Prioritātes nākamajā pārskata periodā 10 5. Secinājumi 10 1. IEVADS Šajā progresa ziņojumā aprakstīts darbs, ko Komisija 2010. gada otrajā pusgadā paveikusi attiecībā uz otrās paaudzes Šengenas informācijas sistēmas ( SIS II ) izstrādi un sagatavošanās darbiem migrēšanai no SIS 1 + uz SIS II . To iesniedz Padomei un Eiropas Parlamentam saskaņā ar 18. pantu Padomes Regulā (EK) Nr. 1104/2008 un Padomes Lēmumā 2008/839/TI par migrēšanu no Šengenas Informācijas sistēmas ( SIS 1+ ) uz SIS II . 2. Projekta statuss 2.1. Pārskats par projekta attīstību pārskata periodā TI Padomes 2010. gada 3.-4. jūnija sanāksmē tika radīti priekšnosacījumi, lai 2010. gada otrajā pusgadā SIS II projekts varētu būtiski pavirzīties uz priekšu. Šajā periodā Komisijas un dalībvalstu eksperti intensīvi strādāja pie tā, lai pabeigtu sistēmas precizēto prasību izstrādi un ieskicētu reālistiska grafika projektu. Tika rīkoti lietderīgi darbsemināri un sanāksmes, kuros piedalījās visi ieinteresēto personu eksperti un tika norādītas jomas, kurās SIS II prasības ir jāizstrādā atbilstīgi tiešo lietotāju vajadzībām, ņemot vērā vajadzību saglabāt valsts līmenī veiktos ieguldījumus SIS II. Sistēmas izstrādei būtiski bija vairāki elementi, tostarp vajadzība izveidot sistēmu, kas būtu piecas reizes lielāka par sākotnēji paredzēto sistēmu (sākotnējā līgumā bija paredzēti 15-22 miljoni ziņojumu, bet šobrīd vajadzīgi 70-100 miljoni), taču kura joprojām nodrošina uz darbību orientētus rezultātus. Pēc visu ieinteresēto personu ekspertu veikta rūpīga izvērtējuma tika panākta plaša vienprātība gan par pārskatītajām sistēmas prasībām un stratēģiju attiecībā uz turpmākajiem testiem, gan par vispārējā grafika ieskicēšanu. Pamatojoties uz iepriekš minēto SIS II darbību paredzēts sākt 2013. gada pirmajā ceturksnī. Pēc tam, kad prasības sistēmas izstrādei bija pilnībā noteiktas, Komisija sāka sarunas ar galveno izstrādātāju, lai nodrošinātu vajadzīgos līgumiskos aspektus nolūkā novērst atšķirības starp mērķiem, kādi bija jāsasniedz saskaņā ar sākotnējo līgumu, un mērķiem, kuru sasniegšana bija nepieciešama saskaņā ar 2008. gadā pieņemtajiem tiesību aktiem migrēšanas jomā[1] un tiešo lietotāju vajadzību attīstību. No augusta līdz septembra vidum notika sarežģītas sarunas, lai precizētu, kādi tieši pakalpojumi ir jāsniedz, un no izstrādātāja saņemtu finansiāli stabilu piedāvājumu. Sarunas tika sekmīgi noslēgtas. Projekta pabeigšanai piešķirtais budžets nepārsniedz SIS II kopējo budžeta apjomu, kāds apstiprināts 2007.-2013. gadam. Lai arī par sistēmas galīgajām specifikācijām ir panākta vienošanās ar dalībvalstu ekspertiem un tās ir kopīgi izstrādātas tā, lai saglabātu iepriekšējās investīcijas, valstu sistēmās tomēr jāveic zināmi uzlabojumi, lai varētu izpildīt prasības saistībā ar sistēmas ievērojami palielināto kapacitāti. Lai ņemtu vērā būtiskas finansiālās sekas, kādas dalībvalstīm var radīt paplašinātā SIS II , Komisija centās būt pilnībā elastīga, pielāgojot valstu gadu programmas saistībā ar Eiropas Ārējo robežu fondu. SIS II patiešām ir viena no Eiropas Ārējo robežu fonda stratēģiskajām prioritātēm, lai dalībvalstis varētu saņemt ES līdzfinansējumu līdz pat 75 % apmērā. Šajā saistībā TI Padome 2010. gada 7.-8. oktobra sanāksmē atkārtoti apstiprināja, ka SIS II darbības sākšana joprojām ir galvenā prioritāte, kuras īstenošanai dalībvalstīm un Komisijai ir jāveic kopīgi pasākumi un cieši jāsadarbojas. Turklāt Padome vērā ņēma SIS darbības sākšanai noteikto vispārējo grafiku un budžetu, kā apstiprināts sanāksmes laikā iesniegtajā Komisijas ziņojumā[2], un aicināja visas ieinteresētās personas darīt visu iespējamo, lai projektu pilnībā īstenotu atbilstoši noteiktajam grafikam un finanšu plānam. Padome arī atzinīgi vērtēja Komisijas piedāvāto iespēju darīt dalībvalstīm pieejamus Eiropas Ārējo robežu fonda līdzekļus, lai atbalstītu valstu sistēmu pabeigšanu, un atgādināja, ka uz C. SIS 1 + turpmāku izstrādi balstītais rezerves plāns jāpatur līdz brīdim, kad otrā stūrakmens posma testi būs sekmīgi pabeigti. Pēc gandrīz divus gadus ilgām tehniskajām problēmām TI Padomes 2010. gada 7.-8. oktobra sanāksmē pieņemtajos secinājumos sniegts skaidrs un reālistisks plāns par SIS II projekta pabeigšanu, kas ir saņēmis plašu atbalstu. Komisija uzsvēra, ka ir pienācis laiks ekspertiem sniegt mieru, kāds tiem vajadzīgs, lai varētu pilnībā koncentrēties uz izvirzītajiem tehniskajiem mērķiem un projekta pabeigšanu. 2.2. Līgumiskais satvars projekta pabeigšanai Komisija un galvenais izstrādātājs 2010. gada 15. septembrī panāca vienošanos par līgumisko satvaru projekta pabeigšanai. Turpmāk ir izklāstīti galvenie šīs vienošanās punkti. - Tehniskās prasības Komisija un izstrādātājs, pilnībā ievērojot ar dalībvalstu ekspertiem panākto vienošanos, vienojās par visām galīgajām prasībām SIS II darbības sākšanai, . Viena no sistēmas galvenajām jauninātajām funkcijām ir saistīta ar tās kapacitāti, kas ir aptuveni piecas reizes lielāka par sākumā paredzēto (sākotnējā līgumā bija paredzēti 15-22 miljoni ziņojumu, bet šobrīd vajadzīgi 70-100 miljoni). Prasības par sistēmas augsto sniegumu ir saglabātas, tā lai visas sistēmas ekspluatācijas vajadzības, kādas varētu rasties tās turpmākajiem tiešajiem lietotājiem, varētu tikt izpildītas. Svarīgi atzīmēt, ka šīs pārskatītās prasības nemainīja pamatsaistības, kas izriet no SIS II tiesību aktiem. - Grafiks Padomes 2010. gada jūnija sanāksmē paziņotais vispārējais grafiks tika apstiprināts un kļuva par līguma neatņemamu daļu. SIS II turpmākai izstrādei un plašai testēšanai ir paredzēti 30 mēneši. Līdz ar to sistēma būs gatava sākt darbu 2013. gada pirmajā ceturksnī. Īstermiņā, proti, līdz 2011. gada otrajam ceturksnim, centrālo un valstu sistēmas paredzēts pielāgot atjauninātajām prasībām. Šajā saistībā oktobrī tika iesniegts jauns saskarnes kontroldokuments ( ICD ), kas ir tehniskais atsauces pamatdokuments SIS II centrālo un valstu elementu izstrādei, un gada beigās galvenās un rezerves sistēmas tehniskais nodrošinājums tika atjaunināts. Nākamajā posmā veiks testus, lai pārliecinātos, ka SIS II kā kopīga sistēma pareizi darbojas. Šis posms ilgs aptuveni vienu gadu un tiks pabeigts 2012. gadā ar otro stūrakmens testu. Projekta pēdējie posmi ietvers "visaptverošu testu" ( SIS II tiesību aktos paredzētā testu kampaņa) un datu faktisko migrēšanu. Sistēmai darbību paredzēts sākt 2013. gada pirmajā ceturksnī. - Budžets SIS II izstrādes un testēšanas pabeigšanai piešķirtais budžets ir 34,95 miljoni euro. Precīzāk, no 34,95 miljoniem euro 22,02 miljoni euro tika piešķirti izstrādei (tostarp testēšanai un migrēšanai), savukārt 12,93 miljoni euro tehniskā nodrošinājuma modernizācijai (tas pamatojams ar sistēmas palielināto kapacitāti un vajadzību pēc papildu testēšanas vides, kas ļautu vienlaicīgi veikt izstrādes un testēšanas darbības). Izstrādei paredzētās izmaksas nepārsniedz Komisijas 2009. gada jūnija salīdzinošā ziņojumā paredzēto budžetu (21,74 miljoni euro, neskaitot tehniskā nodrošinājuma modernizēšanu). Kopējās izmaksas nepārsniegs kopējo budžeta apjomu, kāds SIS II paredzēts līdz 2013. gadam. - Līguma nosacījumi un garantijas Šo sarunu laikā Komisija nodrošināja, lai neviena no sākotnējā līgumā noteikto nosacījumu un garantiju prasībām netiktu samazināta, jo īpaši kas attiecas uz noteikumiem par sankcijām. Saskaņā ar Padomes 2009. jūnija secinājumiem Komisija nodrošināja, lai līgumā tiktu iekļauta arī pārtraukšanas klauzula. Šī klauzula ir līdzīga tai, kuru tā piemēro, ja pirmais pirmā stūrakmeņa tests neizdotos, taču tagad tā attiecas uz rezultātiem saistībā ar otrā stūrakmens posma testu. Pateicoties tai, Komisija varēs nekavējoties pārtraukt līgumu, ja tiks uzskatīts, ka otrais stūrakmeņa tests nav bijis sekmīgs. Komisija ir arī parūpējusies, lai attiecībā uz tehniskā nodrošinājuma iegādi tiktu iekļauta "vislielākā izdevīguma klauzula". 2.3. Sagatavošanās alternatīvam tehniskajam risinājumam TI Padome 2010. gada 7.-8. oktobra sanāksmē atgādināja, ka uz C.SIS 1+ turpmāku izstrādi balstītais rezerves plāns jāpatur līdz brīdim, kad otrā stūrakmens posma testi būs sekmīgi pabeigti. Šajā nolūkā Padome aicināja Komisiju pieņemt vajadzīgos pasākumus, lai sadarbībā ar Franciju nodrošinātu, ka līdz minētajam laikam šāds rezerves plāns būtu pieejams. Lai būtu iespējama pāreja uz alternatīvu tehnisko risinājumu SIS II funkciju īstenošanai, ja kādu no starpposma mērķiem neizdotos sasniegt, kopš 2009. gada ir risinātas divpusējas sarunas starp Komisiju un Franciju par iespējamu deleģēšanas nolīgumu SIS II izstrādes alternatīvā risinājuma ( SIS 1+RE ) īstenošanai, balstoties uz tehnisko risinājumu uzlabota SIS 1 + veidā. Ar deleģēšanas nolīgumu Komisija varētu izpildīt ES budžetu, ar SIS II izstrādi saistītos uzdevumus deleģējot Francijai. Šā deleģēšanas nolīguma projekts jau ir izstrādāts, un to varētu atkārtoti izmantot attiecībā uz jebkuru dzīvotspējīgu alternatīvu tehnisko risinājumu, kuru Francija varētu ierosināt. Kas attiecas uz tiesiskajām attiecībām starp Franciju un tās SIS 1+RE izstrādātāju, Francija ir paziņojusi Komisijai, ka saskaņā ar Francijas tiesību aktiem par publisko iepirkumu SIS 1+RE līguma pamats izbeigtos, ja līdz 2010. gada septembrim tas netiks piemērots. Tā tas arī patiešām notika. Ņemot vērā Francijas saistības nodrošināt tehnisku risinājumu neparedzētiem gadījumiem, līdz otrā stūrakmens testa pabeigšanai (kā aprakstīts Padomes 2010. gada 23. aprīļa secinājumos par SIS II ) Komisija turpinās cieši sadarboties ar Francijas iestādēm, lai nodrošinātu šā risinājuma īstenošanu, vajadzības gadījumā Francijas iestādēm no jauna publicējot uzaicinājumu iesniegt piedāvājumus. Attiecībā uz likumdošanas pasākumiem visi vajadzīgie pasākumi jau ir pieņemti, lai nodrošinātu, ka vajadzības gadījumā varētu īstenot alternatīvu tehnisko risinājumu. Komisijas priekšlikuma par grozījumiem tiesību aktos par migrēšanu uz SIS II rezultātā Padome 2010. gada jūnijā pieņēma noteikumu, saskaņā ar kuru " SIS II attīstīšanu var veikt, ieviešot alternatīvu tehnisko risinājumu ar tam raksturīgajām tehniskajām specifikācijām". [3] 2.4. Sagatavošanās migrēšanai Lai nodrošinātu sekmīgu migrēšanu no SIS 1 + uz SIS II , tiks ieviesta migrēšanas pagaidu arhitektūra. Tā ietvers konvertētāju, kas ir paredzēts datu konvertēšanai abos virzienos starp pašreizējo C.SIS un centrālo SIS II un abu sistēmu sinhronizēšanai līdz brīdim, kamēr dalībvalstis būs pārgājušas no vienas sistēmas uz otru. Šajā posmā galvenie darba elementi ir šādi: - konvertētājs, kas jāizstrādā izstrādātājam, - saistītā dokumentācija, piemēram, konvertētāja tehniskās specifikācijas, - dokumenti par konvertētāja testēšanu, - datu attīrīšanas darbības dalībvalstu līmenī, lai nodrošinātu, ka esošie SIS 1+ ziņojumi, kas jāpārvieto uz SIS II , iespēju robežās atbilstu SIS II datu prasībām. Saistībā ar tehniska un politiska rakstura apspriedēm par SIS II projektu, kuras ilga no 2008. gada decembra, kad operatīvās sistēmas testi neizdevās, līdz pirmajam sekmīgi pabeigtajam pirmā stūrakmens testam 2010. gada martā, migrēšanas darbības zināmā mērā tika apturētas. Pēc tam, kad 2010. gada otrajā pusgadā šīs problēmas tika atrisinātas, šīs darbības atguva savu nozīmību. Viss saistībā ar migrēšanu veiktais darbs tika pārskatīts, lai nodrošinātu precizēto sistēmas prasību izpildi. Konvertētāja izstrāde turpinājās, ņemot vērā šīs prasības. 2011. gada otrā ceturkšņa beigās būs vajadzīgs modernizēts konvertētājs, lai varētu veikt testēšanu kopā ar esošo SIS 1 +. Lai palīdzētu dalībvalstīm noteikt darba apjomu, ar kādu tās saskarsies saistībā ar datu attīrīšanu, C.SIS regulāri attiecīgajai Padomes darba grupai iesniedz detalizētu aprakstu par SIS datubāzes attīstību saistībā ar datu kartēšanu un attīrīšanas darbībām. 2.5. SIS II tīkls SIS II projekts ietver plaša pārklājuma komunikāciju tīkla nodrošināšanu, kas atbilst pieejamības, drošības, ģeogrāfiskā pārklājuma un pakalpojumu līmeņa prasībām, lai tādējādi centrālā un valstu sistēmas varētu savstarpēji sazināties. Pārskata periodā Rumānija tika sekmīgi, proti, noteiktajā termiņā un paredzētā budžeta ietvaros, pieslēgta SIS II s-TESTA tīklam, līdz ar to tīklam tagad ir pieslēgta 31 dalībvalsts (kā arī Eiropols un Eurojust ). 2.6. Darbības pārvaldība Saskaņā ar politiskajām pilnvarām, ko Padome un Eiropas Parlaments, pieņemot tiesību aktus par SIS II un VIS, piešķīra Komisijai kopīgu paziņojumu veidā, Komisija 2009. gada jūnijā pieņēma tiesību aktu priekšlikumus izveidot aģentūru lielapjoma IT sistēmu darbības pārvaldībai brīvības, drošības un tiesiskuma telpā. Lisabonas līguma stāšanās spēkā radīja vajadzību iesniegt vienotu grozīto priekšlikumu, kuru Komisija pieņēma 2010. gada martā. Ierosinātās aģentūras galvenais uzdevums būtu veikt uzdevumus saistībā ar SIS II (kad tā uzsāks darbību), VIS un EURODAC darbības pārvaldību. Nākotnē aģentūrai varētu arī uzticēt citas lielapjoma IT sistēmas. Darbs pie šā tiesību akta priekšlikuma ir ievērojami virzījies uz priekšu, un paredzēts, ka regula varētu tikt pieņemta 2011. gadā. 2.7. Drošība Pēc tam, kad dažas dalībvalstis izvirzīja jautājumus par atbilstību Komisijas Lēmumam 2007/171/EK, 2007/170/EK un 2008/602/EK[4], Komisija veica tehnisku pētījumu par piekļuvi nešifrētiem datiem tīkla vadības centra drošajā vidē. Pētījumā ir aprakstīti vairāki iespējamie risinājumi, un tika lūgts dalībvalstu ekspertu viedoklis. Kā risinājums tika minēts otrs šifrēšanas slānis, kā arī vairāku papildu organizatorisku pasākumu īstenošana nolūkā liegt vai ierobežot piekļuvi nešifrētiem datiem. Attiecībā uz praktisko īstenošanu iespējamajam risinājumam pēc iespējas mazākā mērā jāskar daži galvenie kritēriji, piemēram, sistēmas sniegums un reaģēšanas ātrums, īstenošanas izmaksas centrālā un valstu līmenī un grafiks. Jautājums par iespējamo risinājumu tika izskatīts kopā ar dalībvalstīm darbseminārā, ko Komisija rīkoja 2011. gada sākumā. 3. Pārvaldība 3.1. Finansiālās sekas Pārskata perioda beigās Komisijas kopējās budžeta saistības SIS II projekta sakarā kopš 2002. gada sasniedza EUR 133 170 429. Līdzekļi bija paredzēti šādiem mērķiem: priekšizpētei, pašas centrālās SIS II izstrādei, atbalstam un kvalitātes nodrošināšanai, SIS II tīklam, sagatavošanās darbības pārvaldībai Strasbūrā, drošībai, biometrijas sagatavošanas darbiem, komunikācijai un ekspertu komandējumu izmaksām. No minētās summas laikposmā no 2002. gada līdz 2010. gada decembra beigām faktiski tika izmaksāti EUR 68 152 710. Galvenās izdevumu jomas bija izstrāde (EUR 33 435 295), tīkls (EUR 20 371 388) un atbalsts un kvalitātes nodrošināšana (EUR 8 124 387). Budžeta izpilde | No 2002. gada līdz 2010. gada decembrim | 2010. gada jūlijs – decembris | Saistības | Maksājumi | Saistības | Maksājumi | Izstrāde | 80 377 456 | 33 435 295 | 37 201 723 | 6 934 479 | Atbalsts un kvalitātes nodrošināšana | 9 882 074 | 8 124 387 | 482 180 | 931 907 | Tīkls | 32 375 954 | 20 371 388 | 0 | 4 358 677 | Darbības pārvaldības sagatavošana | 7 468 215 | 4 837 950 | 1 344 177 | 309 529 | Drošība | 874 715 | 217 712 | 5 440 | 0 | Pētījumi/ konsultēšanās | 940 481 | 921 611 | 0 | 0 | Informācijas kampaņa | 33 373 | 33 373 | 0 | 0 | Ekspertu komandējumu izmaksas | 1 203 286 | 196 121 | 149 906 | 43 950 | Cits | 14 874 | 14 874 | 0 | 0 | KOPĀ: | 133 170 429 | 68 152 710 | 39 183 426 | 12 578 542 | Šajā periodā dalībvalstis izteica aizvien lielākas bažas par vajadzību pēc valstu papildu finansējuma SIS II . Lai risinātu šo problēmu, Komisija sāka izvērtēt iespējas, lai esošo budžeta piešķīrumu ietvaros sniegtu papildu finansējumu to izmaksu segšanai, kas rodas saistībā ar valstu sistēmu izstrādes pabeigšanu. To veica ciešā sadarbībā ar dalībvalstīs atbildīgajām iestādēm par Eiropas Ārējo robežu fondu un SIS II valstu projektu vadītājiem. Šis jautājums tika izskatīts SOLID komitejas 20. oktobra sanāksmē. Katra dalībvalsts tika aicināta apzināt savas vajadzības un līdz 2010. gada novembra beigām par tām ziņot SOLID komitejai. Pēc tam tika veikta šo datu analīze, lai pārliecinātos, vai pietiek ar esošo finansējumu, vai arī vajadzīgi papildu līdzekļi. 3.2. Projekta vadība 3.2.1. Vispārējā programmu vadības valde (VPVV) Lai sekmētu sadarbību un dalībvalstīm sniegtu tiešu atbalstu saistībā ar centrālo SIS II projektu, ar Padomes 2009. gada 26.–27. februāra un 4.–5. jūnija secinājumiem par SIS II tika izveidota neformāla struktūra ar nosaukumu “Vispārējā programmu vadības valde”, kurā darbojas dalībvalstu eksperti. Pozitīvie rezultāti, kādus šī grupa bija guvusi savā darbā, un vajadzība vēl vairāk uzlabot sadarbību un pārredzamību attiecībā uz projektu, bija pamatojums grupas iekļaušanai SIS II vadības struktūrā, neskarot Komisijas un dalībvalstu pienākumus. Ar grozītajiem tiesību aktiem migrēšanas jomā, kuri tika pieņemti 2010. gada 3. jūnijā[5], VPVV oficiāli kļuva par padomdevēju struktūru, kas sniedz atbalstu saistībā ar centrālo SIS II projektu nolūkā veicināt atbilstību starp centrālo un valstu SIS II projektu. Valdei nav ne tiesību pieņemt lēmumus, ne pilnvaru pārstāvēt Komisiju vai dalībvalstis. Saskaņā ar šiem tiesību aktiem dalībvalstis, kas darbojas Padomē, izvirza zināmu skaitu ekspertu. Par izvirzītajiem kandidātiem vienojās 2010. gada 23. septembrī. Vienlaicīgi Komisija izvirzīja pati savus ekspertus. Līdz ar to nākamā sanāksme, kas notika 2010. gada 30. septembrī, varēja norisināties saskaņā ar jauno satvaru. Tika turpināta iedibinātā prakse, kad priekšsēdētāja funkcijas pārmaiņus veic prezidējošās valsts un Komisijas pārstāvis. VPVV 2010. gada novembrī vienojās par sarunu norāžu projektu, ko SISVIS komitejā jāiesniedz 2011. gadā. Šajā pārskata periodā VPVV tikās sešpadsmit reizes. 3.2.2. SISVIS komiteja ( SIS II ) SIS II izstrādē Komisijai palīdz SISVIS komiteja. Laikposmā no 2010. gada jūlijam līdz decembrim notika trīs SISVIS komitejas sanāksmes, kurās tika apspriesti SIS II tehniskie jautājumi. Papildus regulārām SISVIS komitejas sanāksmēm tika rīkotas sanāksmes komitejas darba grupās un darbsemināri, kuros piedalījās dalībvalstu eksperti, lai apspriestu detalizētus tehniskos jautājumus. Šajās sanāksmēs galvenā uzmanība parasti tika pievērsta jautājumiem saistībā ar konkrētiem projekta mērķiem. - „Testu konsultatīvā grupa” ( TAG ) sniedz SISVIS komitejai atzinumu par jautājumiem saistībā ar testu struktūru, īstenošanu un interpretāciju. Šajā pārskata periodā šī grupa tikās divas reizes. - „Izmaiņu pārvaldības padome” (CMB) konsultē par ziņoto problēmu klasifikāciju, kvalifikāciju un labojumu iespējamo ietekmi. Šī darba grupa, kas sniedz ziņojumus arī SISVIS komitejai, šajā pārskata periodā tikās vienu reizi. - Šajā periodā tika rīkots viens SIS II migrēšanas darbseminārs, lai sniegtu padomus SISVIS komitejai un veiktu pasākumus šajā būtiskajā jautājumā. 3.2.3. Plānošana un koordinācija valstu līmenī Ir izveidota darba grupa, kuras sastāvā ir dalībvalstu un lietotāju valstu projektu vadītāji, lai konsultētu Komisijas dienestus. Valstu projektu vadītāju sanāksmju mērķis ir risināt jautājumus saistībā ar detalizētu plānošanu, riskiem un darbībām centrālā projekta un valstu projektu līmenī. Šajā pārskata periodā notika trīs dalībvalstu un lietotāju projektu vadītāju sanāksmes. 3.2.4. Padome Kā minēts Padomes secinājumos, un ievērojot visu projekta dalībnieku vēlmi nodrošināt pilnīgu pārredzamību, Komisija regulāri informē Padomi un Eiropas Parlamentu par SIS II vispārējā grafika īstenošanu un izdevumiem saistībā ar centrālo projektu. Komisija piedalās to Padomes sagatavošanas struktūru sanāksmēs, kas ir atbildīgas par Šengenas Informācijas sistēmu, un visās Ministru padomes sanāksmēs, kurās tiek izskatīti SIS II jautājumi. Komisija ir iesniegusi ziņojumus par situāciju SIS II jomā un plānotajiem turpmākajiem pasākumiem. Papildus ierastajiem mutiskajiem atjauninājumiem pārskata periodā Komisija pirms TI Padomes sanāksmē 7.-8. oktobrī izsūtīja Komisijas dienestu darba dokumentu "Ziņojums par vispārējo grafiku un budžetu otrās paaudzes Šengenas Informācijas sistēmas ( SIS II ) darbības sākšanai". Kolēģiem, kas iesaistīti projektā valsts līmenī, izsūta iknedēļas ziņojumu, kurā sniegts kopsavilkums par tehnisko attīstību. 3.2.5. Eiropas Parlaments Komisija turpināja rūpīgi informēt Eiropas Parlamentu par esošo situāciju SIS II jomā, balstoties uz pareiziem, pārbaudāmiem un jaunākajiem faktiem un datiem. Saistībā ar 2010. gada budžeta procedūru turpināja uzraudzīt Budžeta komitejas paziņojumus par to, lai "paturētu migrēšanai uz SIS II piešķirtos līdzekļus rezervē līdz brīdim, kamēr tests ir sekmīgi pabeigts un veikta visaptveroša revīzija". Eiropas Parlaments 15. decembrī SIS II paredzētās apropriācijas ievietoja 2011. gada budžeta rezervē. Lai rezervi darītu pieejamu, Parlaments izvirzīja šādus nosacījumus: [6] 1. Komisijai jāiesniedz pārskats par "konkrētu un reālistisku grafiku" SIS II turpmākai izstrādei, kā arī pārskats par ietekmi uz budžetu; 2. Parlamentam un Padomei jāsniedz pilnīga piekļuve pakalpojumu līgumam, ko Komisija un pakalpojumu sniedzējs noslēguši par SIS II sistēmas izstrādi. Lai izpildītu pirmo iepriekš minēto nosacījumu, Komisija saistībā ar tehnisku instruktāžu novembrī attiecīgo Parlamenta komiteju biedriem iesniedza detalizētu pārskatu pār progresu. Komisija izplatīja plašu informāciju par budžetu, kas aptvēra gan iepriekšējās, gan turpmākās budžeta saistības un maksājumus. Turklāt Komisija pauda gatavību konfidenciālā vidē dalīties ar pieprasīto līgumu informāciju (lai aizsargātu izstrādātāja likumīgās uzņēmējdarbības intereses). Šī sanāksme sniedza arī iespēju apspriest praktiskus veidus, kā risināt ar budžetu saistītus jautājumus, nodrošinot, lai Parlaments varētu parādīt savu kontroles un pārskata lomu, netraucējot projekta virzībai un rēķinu apstrādei. Regulāri notika papildu sanāksmes ar EP deputātiem, un komisāre Malmstrēma nosūtīja vēstuli Eiropas Parlamenta LIBE komitejas priekšsēdētājam (un ziņotājiem) par TI Padomes oktobra sanāksmes galvenajiem rezultātiem. Ziņojums par grafiku un budžeta plānu tika nosūtīts gan LIBE, gan Budžeta komitejas priekšsēdētājam, un LIBE komitejā tika sagatavoti pārskati par esošo situāciju SIS II jomā. Visbeidzot, Komisija iesniedza atbildes uz desmit Parlamenta jautājumiem par SIS II . 4. PRIORITāTES NāKAMAJā PāRSKATA PERIODā SāKUMā, PROTI, LīDZ 2011. GADA OTRAJAM CETURKSNIM, GALVENā UZMANīBA TIKS PIEVēRSTA CENTRāLāS SISTēMAS UN VALSTU SISTēMU MODERNIZēšANAI, LAI TāS ATBILSTU ATJAUNINāTAJāM PRASīBāM. Nākamajā posmā veiks testus, lai pārliecinātos, ka SIS II kā kopīga sistēma pareizi darbojas. Šis posms ilgs aptuveni vienu gadu un tiks pabeigts 2012. gadā ar otro stūrakmens testu. Projekta pēdējais posms ietvers "visaptverošu testu" ( SIS II tiesību aktos paredzētā testu kampaņa) un datu faktisko migrēšanu. Sistēmai darbību paredzēts sākt 2013. gada pirmajā ceturksnī. 5. Secinājumi Pateicoties visu ieinteresēto personu kopīgajiem centieniem, pakāpeniski tika atrisinātas būtiskas tehniskās un politiskās neskaidrības par SIS II projekta nākotni, kādas pastāvēja 2010. gada sākumā. Šis intensīvais darbs vainagojās ar sekmīgu pirmā stūrakmeņa testa pabeigšanu, vienprātīgu galīgo prasību definīciju, lai sistēma varētu sākt darboties, un attiecīgā līgumiskā satvara pabeigšanu. Šī pozitīvā notikumu gaita sekmēja to, ka SIS II projekts atsāka sekmīgu darbību un ka attiecībā uz pārējiem projekta posmiem ir izveidots skaidrs un vienots redzējums, kā arī ir izstrādāts reālistisks grafiks un piemērots budžeta plāns, lai pabeigtu vēl nepabeigto darbu. Ar šo jauno stimulu tiek noslēgts gandrīz divus gadus ilgušais grūtais periods un ir izveidots satvars, kurā visām ieinteresētajām personām būs jāpieliek vajadzīgās pūles, lai nodrošinātu SIS II projekta pabeigšanu. I pielikums SISVIS komitejas (SIS II) un darba grupas sanāksmes Sanāksmes, kas notika pārskata periodā 2010. gada JŪLIJS | 6., 14., 27. | SIS II Vispārējā programmu vadības valde | 13. | Izmaiņu pārvaldības padome | 15. | Dalībvalstu projektu vadītāju sanāksme | 15. | SISVIS komiteja (SIS II tehniskā komiteja) | 2010. gada AUGUSTS | 11., 25. | SIS II Vispārējā programmu vadības valde | 2010. gada SEPTEMBRIS | 8., 16., 30. | SIS II Vispārējā programmu vadības valde | 22. | SISVIS komiteja (SIS II tehniskā komiteja) | 22. | Dalībvalstu projektu vadītāju sanāksme | 2010. gada OKTOBRIS | 20. | SISVIS komiteja (SIS II tehniskā komiteja) | 27. | SISVIS komiteja (SIRENE) | 20., 27. | SIS II Vispārējā programmu vadības valde | 2010. gada NOVEMBRIS | 10., 16., 24. | SIS II Vispārējā programmu vadības valde | 2010. gada DECEMBRIS | 2. | Migrēšanas darbseminārs | 2., 8., 15. | SIS II Vispārējā programmu vadības valde | 16. | Dalībvalstu projektu vadītāju sanāksme | 7., 14. | Testu konsultatīvā grupa | SISVIS komitejas (SIS II) un darba grupas sanāksmes b) Turpmākā pārskata periodā provizoriski ieplānotās sanāksmes 2011. gada JANVĀRIS | 11.-12. | Test Workshop | 12., 19., 25. | SIS II Vispārējā programmu vadības valde | 26. | SISVIS komiteja (SIS II tehniskā komiteja) | 26. | Dalībvalstu projektu vadītāju sanāksme | 2011. gada FEBRUĀRIS | 2., 9., 16., 22. | SIS II Vispārējā programmu vadības valde | 23. | SISVIS komiteja (SIS II tehniskā komiteja) | 23. | Dalībvalstu projektu vadītāju sanāksme | 2011. gada MARTS | 2., 9., 16., 22., 30. | SIS II Vispārējā programmu vadības valde | 23. | SISVIS komiteja (SIS II tehniskā komiteja) | 23. | Dalībvalstu projektu vadītāju sanāksme | 2011. gada APRĪLIS | 6., 13., 20., 26. | SIS II Vispārējā programmu vadības valde | 27. | SISVIS komiteja (SIS II tehniskā komiteja) | 27. | Dalībvalstu projektu vadītāju sanāksme | 2011. gada MAIJS | 4., 11., 18., 24. | SIS II Vispārējā programmu vadības valde | 25. | SISVIS komiteja (SIS II tehniskā komiteja) | 25. | Dalībvalstu projektu vadītāju sanāksme | 2011. gada JŪNIJS | 1., 8., 15., 28. | SIS II Vispārējā programmu vadības valde | 29. | SISVIS komiteja (SIS II tehniskā komiteja) | 29. | Dalībvalstu projektu vadītāju sanāksme | [1] Padomes Regula (EK) Nr. 1104/2008, kurā grozījumi izdarīti ar Regulu (EK) Nr. 541/2010, un Padomes Lēmums 2008/839/TI, kurā grozījumi izdarīti ar Regulu (ES) Nr. 542/2010. [2] Komisijas dienestu darba dokuments "Ziņojums par vispārējo grafiku un budžetu otrās paaudzes Šengenas Informācijas sistēmas ( SIS II ) darbības sākšanai": dokuments SEC(2010) 1138, galīgā redakcija, Briselē 21.9.2010. [3] 1. panta 3. punkts, kas ir kopīgs Padomes Regulai (EK) Nr. 1104/2008, kurā grozījumi izdarīti ar Regulu (EK) Nr. 541/2010, un Padomes Lēmumam 2008/839/TI, kurā grozījumi izdarīti ar Regulu (ES) Nr. 542/2010. [4] 2007/171/EK: Komisijas 2007. gada 16. marta Lēmums par prasību noteikšanu Šengenas Informācijas sistēmas II tīklam (3. pīlārs); 2007/170/EK: Komisijas 2007. gada 16. marta Lēmums par prasību noteikšanu Šengenas Informācijas sistēmas II tīklam (1. pīlārs) (izziņots ar dokumenta numuru K(2007) 845); 2008/602/EK: Komisijas 2008. gada 17. jūnija Lēmums par valsts saskarņu un komunikācijas infrastruktūras starp centrālo VIS un valsts saskarnēm uzbūvi un tām piemērojamām prasībām izveides posmā (izziņots ar dokumenta numuru K(2008) 2693). [5] Regula (ES) Nr. 541/2010 un Regula (ES) Nr. 542/2010. [6] Divas trešdaļas saistību un maksājumu apropriāciju tika darītas pieejamas 2011. gada janvārī.